**Tanulásmódszertan**

Mnemotechnikai gyakorlatok

Az elmúlt alkalommal az emlékezetről volt szó. Ismertettem néhány emlékezetet fejlesztő javaslatot is Oroszlány Péter könyve alapján. A felsorolás utolsó tanácsa így hangzott: „Tanulj meg legalább egy mnemotechnikát!” Mit takar ez a kifejezés?

Olyan módszereket jelent, amelyek hatékonyan segítik az emlékezést, az információk rögzítését és a tanultak felidézését olyan esetekben is, amikor nincs logikai kapcsolat a megtanulandó szavak, adatok között. Lényege: képzeletünk segítségével kapcsolatot alakítunk ki az új és már meglévő információk között.

Módszerek:

**Helyek módszere**: Egy ismert útvonalhoz kötjük a megtanulandó adatokat. Pl.: Gondolatban végigjárod a lakásotok lényeges helyeit többször, mindig ugyanazon sorrendben. Ezután a tananyag lényeges fogalmait, kulcsszavait az egyes helyekhez kötve rögzíted.

**Történetalkotás**: Az információk között úgy teremtünk kapcsolatot, hogy azokból egy összefüggő történetet írunk.

**Mozaikszó-alkotás módszere**: A megtanulandó lista kezdőbetűiből új szót képezünk. Ha csak mássalhangzókból állna, ékelünk közé magánhangzókat. Könnyebb megjegyezni, ha ez értelmes szó lesz.

**Kulcsszó-módszer**: Többoldalas anyagrészt megtanulhatunk 15-20 kulcsszó segítségével. A kulcsszavak első betűiből mozaikszót alkotunk. A 20 kulcsszó kezdőbetűiből 3 szót hozunk létre. Ezek segítségével már folyamatosan tudunk beszélni a tananyagról, de a részletes tanulást nem helyettesíti. A felidézésben viszont sokat segít a számonkérésnél.

**Rímalkotás**: A rímek, a ritmus jól szolgálják a rögzítést és a felidézést. Akár mulatságosabbá is tehetjük ezáltal a tananyagot. Az érzelmekkel kísért tanulás segíti az ismeretek megőrzését és felidézését.

Minél több érzékszervünk vesz részt a tanulásban, annál eredményesebben tudjuk felidézni a tananyagot.

